钦定古今图书集成/明伦汇编/氏族典/第316卷 > 《廖用贤尚友录》 > 英布
## 钦定古今图书集成/明伦汇编/氏族典/第316卷 > 《廖用贤尚友录》 > 英布

按《汉书英布传》：“黥布六人也，姓英氏，坐法黥。布欣然
笑曰：‘人相我当刑而王，几是乎’？论输骊山，与其徒长
豪桀交通，亡之江中，为群盗。陈胜起，布见番君，番君
以女妻之，以兵属项梁，布常冠军。楚怀王以布为当
阳君。项籍北救赵，布先涉河，破秦军，入咸阳，为前锋。
项王封布为九江王，都六。尊怀王为义帝，阴令布击”
杀之。汉与楚战彭城不利，使随何说布归汉，击破楚
垓下。项籍死，剖符为淮南王。十一年，诛淮阴侯。夏，诛
彭越，布大恐。布所幸姬就医家，中大夫贲赫厚遗姬，
姬语次，誉赫长者，王怒，疑与乱。赫恐上变，诣长安，布
遂族赫，发兵反。上自将击破，布，走江南。长沙哀王使
人诱布至番阳，番阳人杀布兹乡。